Til tross for at riktig CV-design kan sikre deg drømmejobben, er CV-en bare et «visittkort» – et første håndtrykk med arbeidsgiveren som ikke kjenner deg fra før.

PROFESJONELL TILNÆRMING: Ole Janzso sier at rekrutteringsselskapet leter ikke aktivt etter det ene bildet. – Vi ser på en helhetlig profil. Facebook-profilen, for eksempel, representerer deg som privatperson og vi synes at det er spennende om du viser sosialt eller faglig engasjement, sier han. Foto: Mediebemanning

Det noen jobbsøkere kanskje ikke vet er at det neste steget for bekjentskap skjer via sosiale medier. Enten før eller etter jobbintervjuet.

– Vi vil finne ut av hvem du er. Vi blir mistenksomme dersom folk ikke har levd et liv i sosiale medier, så det skader deg mye mer å være usynlig på internett enn at det ligger ute et bilde etter en «viss» kveld på Kypros, sier Ole Janzso, rådgiver i rekrutteringsselskapet Mediebemanning.

Én av tre bedrifter snoker

I 2014 hadde én av tre bedrifter utført bakgrunnssjekk på jobbsøkerne via sosiale medier.

Det viser en undersøkelse Adecco har utarbeidet med det katolske universitetet i Milano. 17.000 jobbsøkere og 1.500 rekrutterere fra 24 land rundt i verden deltok i studien.

Til tross for at norske tall ikke er representert, mener kommersiell direktør i Adecco Bjørn Wiik at det har blitt en vanlig måte å sjekke kandidater på også i Norge.

– Og det har bare eskalert de siste fem årene, poengterer han.

OPPDATERTE PROFILER: Bjørn Wiik mener at det er utrolig viktig å ha oppdaterte og åpne sosiale medieprofiler når man er ute på jobbmarkedet. – Disse profilene bør samstemme med både CV og utdannelse, ifølge Wiik. Foto: Adecco

Vanskeligere å få seg jobb om du er «usynlig»

Wiik mener dermed at det ikke er optimalt å droppe sosiale medier som jobbsøker.

Avdelingsdirektør i NAV Vestfold Gunhild Løkkevold er enig.

– Man stiller sterkere som jobbsøker om man er aktiv på nettet, sier Løkkevold.

Hun forklarer:

– Hvis det står mellom to kandidater som er ganske like og vi er litt i tvil, så kan innholdet på nettet påvirke vår beslutning. Sosiale medier kan bekrefte eller avkrefte førsteinntrykket vi har fått. Det kan også si ganske mye om dømmekraften til en person.

DIGITAL KOMPETANSE: Gunhild Løkkevold sjekker andres sosiale medier for å være sikker på at søkerne har digital kompetanse. Det er en ettertraktet egenskap for mange arbeidsplasser, også for NAV. Foto: Kristine Masdal Aadne / NRK

Dermed mener både hun og Wiik at folk bør tenke seg om hva de legger ut av digitale spor.

– En god regel bør være at det man ikke ønsker at alle skal se, det bør man unngå å legge ut, mener Wiik.

De mest brukte plattformene

I 2014 var LinkedIn den plattformen som fikk mest oppmerksomhet. Facebook var nest mest sjekket blant arbeidsgiverne, etterfulgt av Google og Twitter.

LINKEDIN MEST BRUKT: Slik vurderte rekruttere i Vest-Europa de ulike sosiale mediene på en skala fra 1 (veldig ineffektiv) til 5 (veldig effektiv). I 2014 var LinkedIn den mest brukte plattformen for snoking. Foto: Adecco

Ifølge Wiik i Adecco, har LinkedIn og Facebook fortsatt mye aktivitet, men Instagram har kommet over Facebook.

– Instagram bruker jeg masse, spesielt når jobbkandidatene er jenter. Det er fordi jenter har en sterkere digital tilstedeværelse enn gutter i dag. Jeg ser på hvordan de kommuniserer, bekrefter rådgiver Janzso i rekrutteringsselskapet Mediebemanning.

Mener sosiale medier ikke har betydning

Men ikke alle arbeidsgivere er ikke like opptatte av at jobbsøkere er på sosiale medier.

En av Vestfolds største arbeidsplasser, Sykehuset i Vestfold, stiller ingen eksplisitte krav til bruk av sosiale medier.

– Enkelte ledere sjekker nok sosiale medier for å se om aktuelle kandidater fremstår slik de har presentert seg selv. Men det er ikke noe krav at det gjøres, sier HR- direktør Bente Krauss.